
A hidegvérű ló legelőre alapozott tenyésztésének vizsgálata a dél-dunántúli régióban

A magyar hidegvérű jól izmolt, erős csontozatú, lassú mozgású, nyugodt vérmérsékletű fajta. A hidegvérű lovak mezőgazdasági és erdőgazdasági munkára jól megfelelnek, hobby lóként, fogatos használatban is jól megállják helyüket. Tartásuk könnyen megoldható, megfelelő számukra a legelőre alapozott tartás (tavasztól őszig), jól tűrik az időjárás viszontagságait. A téli hónapokban tömegtakarmányon (réti szénán), abrak kiegészítés nélkül is tarthatók.
Főbb tenyésztési központok Magyarországon Zala, Somogy és Baranya megyékben találhatóak. Magyarország fedeztetési engedéllyel rendelkező ménállományának 1/4-ét teszik ki a hidegvérű mének. A hazai összes kancaállomány 20%-a is a hidegvérű fajtába sorolható.
Magyarországon- a hidegvérű ló tenyésztése szempontjából- négy meghatározó tenyészetet vizsgáltam: Pápa, Hobol, Vízvár és Pereked.
Vizsgálataimat a következő szempontok alapján végeztem: a hidegvérű állományok fajtánkénti megoszlása tenyészetenként, a takarmányozás- és tartástechnológia összehasonlítása, lólétszám alakulásának változása, született csikók számának alakulása, szaporasági mutatók vizsgálata, csikók születési- és választási súlyának, napi súlygyarapodásának vizsgálata és a lovak és a csikók értékesítésének elemzése.
A csikózási % átlagosan 80 és 90 % körül alakult, a hasznos csikószaporulat 75-85 % között volt a tenyészetekben. A csikók átlagos születési súlya 50-60 kg, a csikók átlagos választási súlya 330-360 kg közötti volt, melyek évről évre mindegyik tenyészetben növekedett. A csikók átlagos napi súlygyarapodása 1530 és 1600 g/nap között alakult.
A vizsgált tenyészetek tenyésztési eredményei jóval meghaladják az országos adatokat. A dolgozatomban leírtak és a saját vizsgálataim eredményei alapján elmondtható, hogy a magyar hidegvérű fajta a jövőben is meghatározó szerepet tölt be Magyarország lótenyésztésében.



